Eesti NSV Ülemnõukogu IX koosseis
Eesti NSV Ülemnõukogu IX koosseis oli Eesti NSV kõrgeima riigivõimuorgani – Eesti NSV Ülemnõukogu – üheksas koosseis, mille volitused kehtisid aastatel 1975–1980. Eesti NSV Ülemnõukogu IX koosseisu valimised toimusid 15. juunil 1975. Eesti NSV Ülemnõukogu IX koosseisu kuulus 200 rahvasaadikut. Eesti NSV Ülemnõukogu IX koosseisu saadikute seas oli 69 naist ja 131 meest. 57 saadikut olid kuulunud ka eelmisse, Eesti NSV Ülemnõukogu VIII koosseisu. Saadikute hulgas oli 100 (ehk 50%) töölist ja kolhoosnikku, 11 teaduse, kultuuri, kirjanduse, kunsti, hariduse ja tervishoiu alal töötajat, 35 parteitöötajat, 38 nõukogude ja riigiorganite töötajat, 2 ametiühingu- ja komsomolitöötajat ning 5 sõjaväelast. Kõrgharidusega oli 104 saadikut, keskharidusega 85 saadikut, mittetäieliku keskharidusega 10 saadikut ja algharidusega 1 saadik. Teaduslik kraad oli 11 saadikul. Saadikutest oli eestlasi 153, venelasi 39, soomlasi 4, valgevenelasi 2, ukrainlasi 1 ja poolakaid 1. Saadikutest 135 olid NLKP liikmed või liikmekandidaadid, 65 olid parteitud, kuid viimastest 27 olid ÜLKNÜ liikmed. Tegutsesid järgmised komisjonid: mandaatkomisjon seaduseelnõude komisjon plaani- ja eelarvekomisjon väliskomisjon noorsookomisjon tööstus-, transpordi- ja sidekomisjon põllumajanduskomisjon ehitus- ja kommunaalmajanduskomisjon tervishoiu- ja sotsiaalhoolduskomisjon haridus- ja kultuurikomisjon kaubandus- ja teeninduskomisjon looduskaitsekomisjon